Hans Egede malt mellom 1740 og 1747. Portrettsamlingen på Frederiksborg slott.
Laurids de Thurah malt i 1754 av Johan Hörner. Portrettsamlingen på Frederiksborg slott.
**Johan Hörner** (født 28. januar 1711 i Edebo i Roslagen, Sverige, død 4. mars 1763 i København) var en svensk-dansk maler.

Hörner var elev av maleren Johan Henrik Scheffel i Stockholm, men på grunn av sin pietistiske tro, som ikke var velsett i Sverige, reiste han til Danmark i 1734. Her bodde han hos en snekker Wiinberg i Lille Købmagergade, som selv var pietist. Hörner ga andre svenske flyktninger husly, men måtte i 1735 reise til provinsen, sannsynligvis fordi han følte seg forfulgt på grunn av sine gjerninger i København

Han giftet seg med Christine Wass i april 1737 under et besøk i København og den 1. desember 1740 lot han en datter døpe Johanna Christina Hörner i Sankt Petri kirke. I 1741 kom en ny bølge av svenske pietistiske flyktninger til København, deriblant Sven Rosén, som ble ansett som en ledende skikkelse i den svenske pietismen. Hörner ga igjen husly til noen av flyktningene, blant andre Rosén.

På tross av at den danske kongen Christian VI selv var sterkt påvirket av pietismen, ble Hørner ikke ansatt som hoffmaler. Det henger muligens sammen med at Hörner med sin realistiske stil ikke var i stand til å male idealiserte representasjonsstykker. Et enkelt maleri av Frederik V som kronprins viser en noe annerledes og mindre vakker person enn de fleste samtidige portretter av ham.

Til gjengjeld fant han arbeide med å portrettere geistligheten og borgerstanden. Han var dessuten en særdeles mangesidig kunstner; han gjorde kabinettsbilder, fruktstykker, fuglestykker, stilleben, *Contrefaiter* og større familiebilder, men vant især navn med sine *Natstykker*, som det indre av en smie, av et kjøkken med ild på skorstenen o.a. På sine nattstykker forsto han med smak å anbringe portrettfigurer. 
I sine arbeider fra 1750-årene spores i portrettenes komposisjon påvirkning fra Carl Gustaf Pilo og Balthasar Denner. 

Han var sannsynligvis en del av det kunstneriske og litterære selskap som møttes hos malerparet Josie Fosie og Johanne Fosie i deres hjem på Østergade i København. Her holdt Johanne Fosie Danmarks første borgerlige kunstneriske salong.

Mange av Hörners arbeider er sannsynligvis ikke blitt identifisert foreløpig. Så sent som i 2007 ble et portrett av sjøoffiseren Adam Frederik Lützow identifisert, maleriet er i privat eie. To portretter av Frederik Vs døtre kom til Fredensborg, et portrett av Frederik Rostgaard er på Københavns Universitetsbibliotek og den Abraham Peltske familie (1756) i det Petersenske Jomfrukloster. Dessuten finnes en del av hans portretter av Hans Egede, Laurids de Thurah, Johan Christian Kall, Peter Christian Schiønning og Hans Adolph Brorson i portrettsamlingen på Frederiksborg slott. Sjøoffiser P.C. Schiønning er utlånt til Orlogsmuseet.

Referanser
----------

1. ↑   RKDartists, «Johan Hörner», RKD kunstner-ID 38828[Hentet fra Wikidata]
2. 1 2   Kunstindeks Danmark, Kunstindeks Danmark kunstner ID 99, besøkt 9. oktober 2017[Hentet fra Wikidata]
3. ↑   rkd.nl, besøkt 22. august 2017[Hentet fra Wikidata]
4. ↑   www.kulturarv.dk[Hentet fra Wikidata]
5. ↑   rkd.nl, besøkt 15. oktober 2016[Hentet fra Wikidata]
6. ↑   det svenske Nasjonalmuséets kunstnerliste, kulturnav.org, utgitt 12. februar 2016, besøkt 26. februar 2016[Hentet fra Wikidata]
7. ↑  Christian Elling, *Nye Hörner-Studier* i: *Kunstmuseets Aarsskrift*, XXIX 1942, s. 1-12.
8. ↑  Mikael Kristian Hansen, *Et ukendt portræt af sø-officeren Adam Frederik Lützow* i: *Tidsskrift for Søvæsen*, 2007 årg. 178, nr. 6 s. 436-442
9. ↑  Christian Elling, *Om nogle Arbejder af Johan Hörner*, i: *Kunstmuseets Aarsskrift*, XXIV 1937, s. 49.

Eksterne lenker
---------------

* (da) Johan Hörner på Kunstindeks Danmark / Weilbachs Kunstnerleksikon
* 241 (Dansk biografisk Lexikon / VIII. Bind. Holst – Juul)

Portaler: Danmark | Sverige

|  |  |
| --- | --- |
| Oppslagsverk/autoritetsdata | Store Danske Encyklopædi **·** Dansk biografisk leksikon **·** Nationalencyklopedin **·** Kunstindeks Danmark **·** VIAF **·** GND **·** ULAN **·** KulturNav
 |